ROZHODNUTIE RADY
z 22. októbra 2007
o udelení mimoriadnej štátnej pomoci orgánmi Rumunska na zmiernenie následkov sucha v rokoch 2006/2007 v odvetví poľnohospodárstva
(2007/722/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 88 ods. 2 tretí pododsek,
so zreteľom na žiadosť, ktorú 25. júla 2007 podala vláda Rumunska,
keďže:
(1)
Rumunsko predložilo 25. júla 2007 Rade žiadosť o rozhodnutie v súlade s tretím pododsekom článku 88 ods. 2 zmluvy s tým, že zámer Rumunska udeliť štátnu pomoc rumunským poľnohospodárom postihnutým extrémnym suchom, ktorého cieľom je umožniť im obnoviť výrobný cyklus, je zlučiteľný so spoločným trhom.
(2)
Rumunsko čelí najhoršiemu a najdlhšie trvajúcemu suchu za posledných 60 rokov spôsobenému nedostatkom zrážok v zime 2006/2007 a na jar 2007 (od 1. septembra 2006 do 31. mája 2007 menej ako 350 mm/m2) a extrémne vysokými teplotami v lete 2007.
(3)
Zásoby vody v pôde sa významne znížili vo veľkej časti Rumunska už pred dlhotrvajúcim obdobím suchého počasia v lete 2007, čo bolo spôsobené urýchleným vyparovaním vody zapríčineným nadpriemernými teplotami počas zimy 2006/2007 a na jar 2007.
(4)
Podľa hodnotenia vplyvu na jarnú a jesennú úrodu sucho dramaticky znížilo výrobu obilnín a krmiva, pričom sa odhaduje, že priemerná výroba obilnín v roku 2007 nedosahuje ani 45 % priemernej výroby v predošlých rokoch.
(5)
Rumunských poľnohospodárov zasiahlo dlhotrvajúce suché počasie v 34 krajoch zo 42, čo spôsobilo značné škody v odvetví rastlinnej a živočíšnej výroby. Škody sa odhadujú na 1,2 miliardy EUR (3,878 miliardy RON), do čoho nie je zarátaný ušlý zisk z prípadného predaja obilnín.
(6)
Keďže príjmy rumunských poľnohospodárov sa vplyvom sucha drasticky znížili, poľnohospodári čelia vážnemu riziku, že nebudú mať finančné prostriedky potrebné na zasadenie jesenných plodín a prípravu jarnej sejby v roku 2008.
(7)
Štátna pomoc, ktorá sa má prideliť, predstavuje približne 400 miliónov EUR (1,32 miliardy RON) a bude slúžiť asi 250 000 až 300 000 poľnohospodárom s približne 3 miliónmi hektármi pôdy. Príslušná pomoc bude predstavovať približne 150 EUR/ha na ozimnú pšenicu, 120 EUR/ha na repku olejnú a 130 EUR/ha na jačmeň a iné oziminy.
(8)
Pomoc môžu použiť len poľnohospodári na žiadosť a len na konkrétny účel opätovného začatia produkčného cyklu (nákup osiva, paliva, hnojív a pesticídov). Rumunská platobná agentúra bude pomoc sledovať a kontrolovať okrem iného kontrolami na mieste.
(9)
Aby bola štátna pomoc účinná, musí sa udeliť a sprístupniť poľnohospodárom čo najskôr.
(10)
Komisia v tejto fáze nepredložila stanovisko o povahe a zlučiteľnosti pomoci.
(11)
Existujú preto výnimočné okolnosti, ktoré prostredníctvom udelenia výnimky a v rozsahu, ktorý je nevyhnutný na nápravu vzniknutej mimoriadnej situácie, umožňujú považovať takúto pomoc za zlučiteľnú so spoločným trhom za podmienok uvedených v rozhodnutí,
PRIJALA TOTO ROZHODNUTIE:
Článok 1
Mimoriadna dodatočná pomoc rumunských orgánov odvetviu poľnohospodárstva, ktorá dosahuje sumu najviac 400 miliónov EUR, sa považuje za zlučiteľnú so spoločným trhom.
Článok 2
Toto rozhodnutie je určené Rumunsku.
V Luxemburgu 22. októbra 2007